**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙH΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 3 Μαΐου 2022, ημέρα Τρίτη και ώρα 11.05΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου της, κ. Μάξιμου Χαρακόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Δικαιοσύνης «Κύρωση της Συμφωνίας μεταξύ του Υπουργείου Δικαιοσύνης της Ελληνικής Δημοκρατίας και του Υπουργείου Δικαιοσύνης του Κράτους του Κατάρ».

Στη συνεδρίαση παρέστησαν o κ. Γεώργιος Κώτσηρας, Υφυπουργός Δικαιοσύνης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Ζαχαριάδης Κωνσταντίνος, Λάππας Σπυρίδωνας, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Καμίνης Γεώργιος, Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία, Μπακαδήμα Φωτεινή και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης Θέμα της σημερινής συνεδρίασης είναι η επεξεργασία και η εξέταση του σχεδίου νόμου του Υπουργείου Δικαιοσύνης «Κύρωση της Συμφωνίας μεταξύ του Υπουργείου Δικαιοσύνης της Ελληνικής Δημοκρατίας και του Υπουργείου Δικαιοσύνης του Κράτους του Κατάρ».

Την Κυβέρνηση εκπροσωπεί ο Υφυπουργός Δικαιοσύνης, ο συνάδελφος, ο κ. Γεώργιος Κώτσηρας, και η επεξεργασία του σχεδίου νόμου - καθώς πρόκειται για κύρωση Συμφωνίας - θα ολοκληρωθεί σε μία συνεδρίαση στην Επιτροπή μας και θα εισαχθεί κατόπιν στην Ολομέλεια.

Καλώ στο βήμα τον Εισηγητή της Πλειοψηφίας, τον συνάδελφο βουλευτή Αχαΐας της Ν.Δ., τον κ. Άγγελο Τσιγκρή.

**ΑΓΓΕΛΟΣ ΤΣΙΓΚΡΗΣ (Εισηγητής της Πλειοψηφίας):** Κύριε Υφυπουργέ, κυρίες και κύριοι συνάδελφοι, χρόνια πολλά, Χριστός Ανέστη και καλό μήνα, έστω και καθυστερημένα, αλλά είναι η πρώτη μέρα, που ο Μάης μας βρίσκει και πάλι σε πλήρη σύνθεση στο Κοινοβούλιο.

Συγκεντρωθήκαμε σήμερα στην αρμόδια Επιτροπή, που εξετάζει τα νομοσχέδια του Υπουργείου Δικαιοσύνης, για να δούμε την κύρωση μιας Συμφωνίας, που ήδη υπογραφεί από τους αρμόδιους Υπουργούς της Ελληνικής Δημοκρατίας του Υπουργείου Δικαιοσύνης και του Κράτους του Κατάρ.

Αν μου επιτρέπετε, κυρίες και κύριοι συνάδελφοι, πρόκειται για μια Συμφωνία - οδηγό, που μας δείχνει το δρόμο, πως πρέπει, να κάνουμε δικαστική διπλωματία. Αν κάποιος θα μπορούσε, να κάνει μια κριτική, πιστεύω σήμερα ότι είναι μια πρώτης τάξεως ευκαιρία, να συμφωνήσουμε, να ομονοήσουμε, να βρούμε την κοινή βάση συνεννόησης. Το μόνο που θα μπορούσαμε, να πούμε, είναι «γιατί δεν έχουμε τέτοιες συμφωνίες με όλα τα κράτη του κόσμου;».

Αυτός είναι ο σκοπός, να εντείνουμε τη συνεργασία μας με όσο το δυνατόν περισσότερους εταίρους σε κάθε τομέα της κυβερνητικής δράσης.

Με τη συγκεκριμένη, λοιπόν, Συμφωνία, με το νομοσχέδιο που θα κυρωθεί την πέμπτη, ουσιαστικά, εντείνεται η δικαστική συνεργασία σε όλους τους τομείς, που αφορούν στην απονομή της δικαιοσύνης μεταξύ των δύο χωρών. Βεβαίως, αυτή η ενίσχυση της συνεργασίας γίνεται με την ενδυνάμωση των αντίστοιχων θεσμών, αλλά και με την εκπαίδευση, την κατάρτιση, την ενημέρωση και - θα έλεγε κάποιος - την επιμόρφωση όλων των στελεχών, από την κορυφή μέχρι το τέλος της Δικαιοσύνης, που αφορά σε όλους τους λειτουργούς, δικαστές, εισαγγελείς, δικηγόρους, δικαστικούς υπαλλήλους, διοικητικούς, υποστηρικτικό προσωπικό.

Αυτό δημιουργεί τις προϋποθέσεις ανταλλαγής τεχνογνωσίας. Και όπως λέει η Κύρωση μέσα, μάς δίνει τη δυνατότητα να συμφωνήσουμε σε πολλά πράγματα. Σε θέματα κατάρτισης, επιμόρφωσης, ανταλλαγής τεχνογνωσίας, επιστημονικής γνώσης, επιστημονικών περιοδικών και άρθρων. Αποτελέσματα τελευταία των ερευνών στον τομέα της δικαιοσύνης των δύο χωρών και βεβαίως, επισκέψεις, συναντήσεις, σεμινάρια ημερίδες, συμπόσια, ανταλλαγή προσωπικού . Όλα αυτά, φίλες και φίλοι Βουλευτές, αγαπητοί και αγαπητές κυρίες συνάδελφοι, αναφέρονται στα 14 άρθρα της Συμφωνίας που ήδη υπεγράφη από τον Έλληνα Υπουργό Δικαιοσύνης με τον ομόλογό του, του κράτους του Κατάρ . Δεν θέλω να κουράσω και πιστεύω ότι εδώ θα συμφωνήσουμε όλοι, αλλά ακροθιγώς αν μου επιτρέψετε να σας δώσω μερικά βασικά στοιχεία των κυριότερων άρθρων.

Εντείνεται η ανταλλαγή εμπειριών και βέλτιστων πρακτικών, με σκοπό την αποτελεσματικότερη εργασία των εμπλεκομένων στον τομέα της απονομής της δικαιοσύνης.

Με το άρθρο 2, προβλέπεται η ανταλλαγή πληροφοριών αναφορικά με τις εθνικές νομοθεσίες . Κυρίες και κύριοι συνάδελφοι, όποιος νομίζει ότι εμείς εδώ έχουμε βρει τις «10 εντολές» σαν νομοθεσία, κάνει πολύ μεγάλο λάθος. Πρέπει να έχουμε πάντα τα μάτια μας και τα αυτιά μας ανοιχτά. Να παρακολουθούμε τις διεθνείς εξελίξεις, τι κάνουν τα άλλα κράτη στον κόσμο, πρέπει να δούμε κάτι ενδιαφέρον από ένα άλλο κράτος. Αυτές οι συμφωνίες δημιουργούν τη βάση συνεννόησης, αλλά και της πληροφόρησης γι΄ αυτά που συμβαίνουν στον υπόλοιπο κόσμο.

Επίσης, προβλέπεται η διοργάνωση συμποσίων και ημερίδων, κάτι πάρα πολύ σημαντικό, που αν μου επιτρέπετε, πέρα από την ενδυνάμωση των σχέσεων στον τομέα της δικαιοσύνης ενδυναμώνουν τις σχέσεις και τη συνεργασία μεταξύ των δύο κρατών .

Επίσης, ορίζεται ότι μπορούμε να ανταλλάσσουμε δημοσιεύσεις, νομικά περιοδικά, αποτελέσματα ερευνών, που αφορούν διοικητικές και δικαστικές εξελίξεις των δύο κρατών. Δημιουργούν τις προϋποθέσεις αυτά τα άρθρα της Συμφωνίας, για την άμεση επαφή και την ανταλλαγή εμπειριών και επισκέψεων.

Ρυθμίζονται ζητήματα, που αφορούν τη συνεργασία, αλλά και την επιμόρφωση δικαστών εισαγγελέων, δικηγόρων, δικαστικών υπαλλήλων και λοιπού προσωπικού στην απονομή της δικαιοσύνης.

Δημιουργούνται οι προϋποθέσεις ανταλλαγής εμπειριών και βέλτιστων πρακτικών, μεταξύ των δύο κρατών, αναφορικά με τα διοικητικά συστήματα, γιατί το διοικητικό μας σύστημα θέλει βοήθεια, πρέπει να περάσουμε τάχιστα στη μηχανοργάνωση. Πρέπει οι δικαστικές αποφάσεις να βγαίνουν πάρα πολύ γρήγορα. Πρέπει να συντομεύσουμε τον χρόνο απονομής της δικαιοσύνης.

Συγκροτείται μια κοινή συντονιστική επιτροπή, η οποία έχει ως βασικό της καθήκον να καθορίζει το πρόγραμμα της συνεργασίας κάθε έτους.

Καθορίζεται η ανάληψη, όπως είναι φυσικό, και των εξόδων, γιατί όλα αυτά έχουν και κάποια έξοδα. Ποιος πρέπει να πληρώνει τα έξοδα, ποιο κράτος επιμερίζεται τι την κάθε φορά, όλα αυτά σε επίπεδο συνεργασίας των δύο κρατών.

Ορίζεται, επίσης, κάτι πολύ σημαντικό, ότι από τις διατάξεις της συγκεκριμένης Συμφωνίας δεν παραβιάζεται, ούτε θίγεται κανένα δικαίωμα, ούτε καμία υποχρέωση καθενός εκάστου των συμβαλλομένων κρατών από οποιαδήποτε δέσμευση της με διεθνή Συμφωνία.

Προβλέπεται, επίσης, ότι τα μέρη χρησιμοποιούν τις επίσημες γλώσσες τους, δηλαδή, θα χρησιμοποιούμε την ελληνική γλώσσα και βεβαίως, οι συνάδελφοι του Κατάρ την καταριανή γλώσσα, με τη μόνη διαφορά ότι στην επίσημη αλληλογραφία θα υπάρχει και μία αγγλική μετάφραση.

Προβλέπεται, επίσης, ότι οι διαφορές που προκύπτουν μεταξύ μας, ανάμεσα στα δύο κράτη, επιλύονται μέσω της οδού των διαβουλεύσεων και των διαπραγματεύσεων.

Επίσης, καθορίζεται η τροποποίηση, κάτι πολύ απαραίτητο και η συμπλήρωση της Συμφωνίας με βάση τις εξελίξεις που θα δούμε τα επόμενα χρόνια, με βάση τη συγκατάθεση των συμβαλλομένων μερών και τέλος, προβλέπεται ότι η Συμφωνία θα παραμένει σε ισχύ για 3 χρόνια από την Κύρωση της. Δηλαδή, αν κυρωθεί την Πέμπτη 5 Μαΐου, θα λειτουργήσει μέχρι και στις 5 Μαΐου του 2025. Από εκεί και πέρα, υπάρχει η πρόβλεψη ότι θα ανανεώνεται αυτόματα για τριετία κάθε φορά, εκτός και αν κάποιο από τα δύο κράτη υποβάλει γραπτώς την αίτησή του για καταγγελία της Σύμβασης, έξι μήνες πριν την λήξη της.

Κυρίες και κύριοι συνάδελφοι, κύριε Υφυπουργέ, αυτή η Συμφωνία αποτελεί, όπως είπα και στην αρχή, τον οδηγό προκειμένου να εντείνουμε ουσιαστικά τη δικαστική μας συνεργασία και με άλλα κράτη του κόσμου. Σε μια εποχή που βλέπετε ότι η διπλωματία, η διπλωματική οδός ή το να φτιάξουμε «φίλους» είναι ένα πάρα πολύ σημαντικό, εθνικό κεφάλαιο, αυτή η Συμφωνία έρχεται να επιβεβαιώσει ότι η ελληνική κυβέρνηση κινείται για μια ακόμη φορά στη σωστή πλευρά του δρόμου και στη σωστή πλευρά της ιστορίας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο θα πάρει τώρα ο Εισηγητής της Μειοψηφίας, ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας):** Κυρίες και κύριοι συνάδελφοι, στη Ντόχα του Κατάρ υπεγράφη μια Σύμβαση μεταξύ του Υπουργείο Δικαιοσύνης της Ελλάδος με το Υπουργείο Δικαιοσύνης του Κατάρ. Για να έχει ισχύ αυτή η Σύμβαση απαιτείται σύμφωνα με το άρθρο 28 παράγραφος 1 του Συντάγματος να Κυρωθεί από την Ελληνική Βουλή. Εξ΄ αφορμής της έκφρασης του κυρίου συναδέλφου για την «δικαστική διπλωματία», χωρίς να θέλω βέβαια να απαξιώσω τη σημασία αυτής της Συμφωνίας, είναι μια επίσημη ανταλλαγή απόψεων και εμπειριών δοθέντος ότι τα δικαιικά μας συστήματα δεν ομοιάζουν μεταξύ Ελλάδας και Κατάρ, χωρίς αυτό βέβαια να σημαίνει ότι η επίσημη ανταλλαγή απόψεων και εμπειριών μεταξύ δύο χωρών δεν είναι προς τη σωστή κατεύθυνση. Για αυτό και αυτή η Σύμβαση αποτελείται από τα 13, 14 άρθρα και προβλέπει τη διαδικασία ανταλλαγής ουσιαστικά των εμπειριών για τη νομική επιστήμη στη δικαστηριακή πρακτική μεταξύ δικαστών, εισαγγελέων, δικαστικών υπαλλήλων και δικηγόρων.

Συγκεκριμένα, προβλέπεται η ανταλλαγή εμπειριών και βέλτιστων πρακτικών από τα συμβαλλόμενα μέρη εντός της αρμοδιότητας τους. Επίσης, προβλέπεται η ανταλλαγή πληροφοριών σχετικά με τις ισχύουσες εθνικές νομοθεσίες των συμβαλλομένων μερών, καθώς τα συμβαλλόμενα μέρη αναλαμβάνουν τη δέσμευση για τη διεξαγωγή και διοργάνωση από κοινού διασκέψεων, συμποσίων και ημερίδων σε θέματα κοινού ενδιαφέροντος, που προκύπτουν από νομικά ζητήματα και την εφαρμογή των νόμων.

Επίσης, στο άρθρο 4, ορίζεται ότι τα συμβαλλόμενα μέρη ανταλλάσσουν δημοσιεύσεις στα νομικά περιοδικά και τα αποτελέσματα των ερευνών, ιδίως εκείνων που αφορούν στις διοικητικές και δικαστικές εξελίξεις. Επίσης, δημιουργούνται οι συνθήκες για άμεση επαφή, ανταλλαγή εμπειριών και επισκέψεων για εξοικείωση με τις υπηρεσίες και τις λειτουργίες των συμβαλλομένων μερών.

Επίσης, ρυθμίζονται ζητήματα σχετικά με την συνεργασία των συμβαλλόμενων μερών  που αφορούν στην κατάρτιση των εμπλεκομένων στον τομέα της δικαιοσύνης, είτε αυτοί είναι δικηγόροι, είτε είναι δικαστές, είτε είναι εισαγγελείς, είτε είναι δικαστικοί υπάλληλοι.

Επίσης, με την παρούσα Σύμβαση, προβλέπεται η ανταλλαγή εμπειριών και βέλτιστων πρακτικών μεταξύ των συμβαλλομένων μερών. Για να υλοποιηθούν όλα αυτά συγκροτείται, θεσμοθετείται μια κοινή συντονιστική επιτροπή από τα συμβαλλόμενα μέρη η οποία, βεβαίως, θα απαρτίζεται από εκπροσώπους του καθενός μέλους και αυτή η επιτροπή καθορίζει τα προγράμματα της συνεργασίας τους για κάθε έτος, λαμβάνοντας υπόψη τη διαθεσιμότητα των οικονομικών πόρων.

Επίσης, ορίζεται στο άρθρο 10, ότι οι διατάξεις της υπό κύρωση Συμφωνίας δεν θίγουν τα δικαιώματα και τις υποχρεώσεις που απορρέουν από άλλες διεθνείς συμφωνίες και ότι τα συμβαλλόμενα μέρη χρησιμοποιούν τις επίσημες γλώσσες τους συνοδευόμενες από μια αγγλική μετάφραση.

Τέλος, καθορίζεται η τροποποίηση της υπό κύρωσης Συμφωνίας ή η συμπλήρωση με αμοιβαία γραπτή συγκατάθεση των συμβαλλομένων μερών, όπως επίσης προβλέπεται και η ισχύς με την καταγγελία ή όχι της παρούσας Σύμβασης.

Με δυο λόγια, κυρίες και κύριοι συνάδελφοι, πρόκειται για μια Σύμβαση επίσημης ανταλλαγής απόψεων, εμπειριών, βιωμάτων σχετικά με τη λειτουργία της νομικής επιστήμης, στην πράξη, στις δύο αυτές χώρες.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του ΚΚΕ):** Να πω και εγώ χρόνια πολλά σε όλους και καλό μήνα. Και βέβαια όταν μιλάμε για τον Μάιο δεν μπορεί να μην μεταφέρουμε το συγκλονιστικό του μήνυμα της μεγαλειώδους απεργιακής συγκέντρωση της εργατικής πρωτομαγιάς όπου δόνησε και την πλατεία Συντάγματος. Οι εργαζόμενοι από όλους τους κλάδους διατράνωσαν την απόφασή τους να συνεχίσουν τον αγώνα τους ενάντια στην ακρίβεια, στον ιμπεριαλιστικό πόλεμο, στην ελληνική εμπλοκή σε αυτόν, αλλά και συνολικά τον αγώνα τους για να κατοχυρώσουν τα εργασιακά τους δικαιώματα, για να κατοχυρώσουν μισθούς και συλλογικές Συμβάσεις εργασίας, αυτά, τέλος πάντων, που θα εξασφαλίσουν συνολικά καλύτερους όρους στη ζωή τους, γιατί, πραγματικά, για τους λαούς η μοναδική σωστή πλευρά της ιστορίας είναι ο δρόμος της ταξικής πάλης, του αγώνα για να κατοχυρώσουν. Αυτός που κινεί μπροστά τον τροχό της ιστορίας είναι και αυτός που κατοχυρώνει τις συνθήκες και τους όρους της ζωής τους.

Ακόμα πιο συγκλονιστικό, αν θέλετε, ήταν το μήνυμα της συγκέντρωσης αλληλεγγύης στο λιμάνι του Πειραιά, στους εργάτες της COSCO, που δίνουν έναν αγώνα, εκεί και αν μιλάμε για αγώνα επιβίωσης, για να διασφαλίσουν ότι οι εργάτες θα γυρνάνε μετά τη δουλειά τους ασφαλείς στα σπίτια τους, αφού μετράνε καθημερινά απώλειες. Λίγες μέρες πριν είχαν ένα νέο σοβαρό εργατικό ατύχημα και δίνουν έναν αγώνα που πραγματικά έχει μια συγκινητική συμπαράσταση από τον λαό της Αττικής, την μέρα της πρωτομαγιάς. Έναν αγώνα για να εξασφαλίσουν την ασφάλεια τους, αξιοπρεπείς όρους δουλειάς, μισθού και, βέβαια, και συλλογικές Συμβάσεις εργασίας, για να μπορούν να εργάζονται σε αυτές τις «εμβληματικές επενδύσεις», όπως τις χαρακτηρίζεται κατά καιρούς, με αξιοπρεπείς συνθήκες.

Σήμερα, καλούμαστε να συζητήσουμε μία Σύμβαση, με την οποία προωθείται η δικαστική συνεργασία Ελλάδας και Κατάρ, μέσω της ανταλλαγής πληροφοριών, δημοσιεύσεων, ενημέρωσης για διάφορες διοικητικές και δικαστικές εξελίξεις στις δύο χώρες. Μια Σύμβαση, που κατά τη γνώμη μας, είναι μια αρκετά γενικόλογη Σύμβαση, χωρίς να γίνεται συγκεκριμένη αναφορά, αν θέλετε, σε στοιχεία, στις ακριβείς πληροφορίες οι οποίες θα ανταλλάσσονται και ίσως και σε ποια βάση αναπτύσσεται κι αυτή η συνεργασία μεταξύ των δύο χωρών.

Αφορά, ακόμα, στη συμμετοχή σε προγράμματα κατάρτισης δικαστών, εισαγγελέων, δικηγόρων, δικαστικών υπαλλήλων και διοικητικού Προσωπικού των δύο χωρών και μάλιστα για την υλοποίηση της Σύμβασης, θα λειτουργήσει κοινή συντονιστική επιτροπή για τη διαμόρφωση σχετικών προγραμμάτων κατάρτισης.

Τη συγκεκριμένη Σύμβαση δεν μπορούμε να τη δούμε σαν μια ακόμη απλή Συμφωνία συνεργασίας, καθώς ιδιαίτερα η συνεργασία στο χώρο της Δικαιοσύνης, δεν είναι άγνωστο, ότι έρχεται να υπηρετήσει και προσαρμογές των συστημάτων Δικαιοσύνης στις σύγχρονες ανάγκες και τους στόχους που βάζει το κεφάλαιο για την κερδοφορία του και ταυτόχρονα, στο συντονισμό των διαφόρων μηχανισμών καταστολής που αναπτύσσονται και σε διακρατική βάση, δημιουργώντας έτσι ασφυκτικές συνθήκες για τους λαούς των χωρών. Υπάρχει, εξάλλου, αρκετή ανάλογη εμπειρία από τις κατευθύνσεις της Ευρωπαϊκής Ένωσης σε αυτόν τον τομέα και από αντίστοιχες διακρατικές συμφωνίες που υπογράφονται.

Όπως, βέβαια, υπάρχει και εμπειρία και από τη συνεχή κατάρτιση των επαγγελμάτων του χώρου της Δικαιοσύνης και ιδιαιτέρως των δικαστών, ακόμα και στη νέα εκείνη φουρνιά που ήδη από τις προσπάθειες που γίνεται στο χώρο της Δικαιοσύνης, χωρίς πολλά-πολλά, εκπαιδεύονται και προσαρμόζονται, ώστε με ταχύτητα να μπορέσουν να εφαρμόσουν όλο το σύγχρονο αντιλαϊκό «οπλοστάσιο», κατευθύνσεις που είδαμε και στο πρόσφατο νομοσχέδιο για την Εθνική Σχολή Δικαστών.

Όμως στην πραγματικότητα, κατά τη γνώμη μας, το ενδιαφέρον γύρω από την συγκεκριμένη Σύμβαση με το Κατάρ είναι διαφορετικό, γι’ αυτό θεωρούμε ότι στην πραγματικότητα είναι να ανοίξει μια «πόρτα» ευρύτερης συνεργασίας, στο πλαίσιο μιας προσπάθειας που γίνεται και που σχετίζεται με τις γενικότερες διεθνείς εξελίξεις και τις γεωπολιτικές ανακατατάξεις στην περιοχή. Και γι’ αυτό θεωρούμε, ότι η συγκεκριμένη Σύμβαση, σε μεγάλο βαθμό, είναι αρκετά γενικόλογη και μάλιστα με την δυνατότητα που δίνει και στο προτελευταίο της άρθρο, να αλλάζει με απλές ρηματικές διακοινώσεις μέσω της διπλωματικής οδού και αποτυπώνει, αυτή η αρκετά γενικόλογη Συμφωνία και χωρίς να μπαίνει σε ιδιαίτερες λεπτομέρειες, κατά τη γνώμη μας, και μια διαφορά που υπάρχει μεταξύ των δύο κρατών και στη βάση των Αρχών του Δικαίου.

Αλήθεια, η συνεργασία σε επίπεδο Δικαιοσύνης με το κράτος του Κατάρ, στη βάση ποιων κοινών Αρχών του Δικαίου θα γίνει ή μοιραζόμαστε κοινή αντίληψη στα διοικητικά μας συστήματα, σε σχέση με τα ανθρώπινα δικαιώματα και ποιες είναι οι βέλτιστες πρακτικές που υιοθετούνται μεταξύ των δύο κρατών και στα οποία θα αναπτύσσεται και θα ανταλλάσσεται γνώση, τεχνογνωσία και εμπειρία;

Θεωρούμε, λοιπόν, ότι η Σύμβαση δεν είναι ξεχωριστή από τις γενικότερες διεθνείς εξελίξεις και τις σχέσεις μεταξύ των καπιταλιστικών κρατών, τις ανακατατάξεις που υπάρχουν αυτό το διάστημα. Μια προσπάθεια αλλαγής συμμαχιών ή διεύρυνσης των συμμαχιών και το πώς η κάθε χώρα προσπαθεί να διασφαλίσει, με τη θέση της, τη μεγαλύτερη πρόσβαση σε αγορές, σε σχέση και με τις προσπάθειες που γίνονται με την κατάσταση στη Νοτιοανατολική Πτέρυγα του ΝΑΤΟ, τις προσπάθειες που κάνει και η χώρα μας να αποκτήσει συμμαχίες και στο πλαίσιο των ανταγωνισμών που υπάρχουν στην ευρύτερη περιοχή.

Είναι χαρακτηριστικό, ότι πρόσφατα, το Φεβρουάριο του 2022, πραγματοποιήθηκε στο Κατάρ ένα φόρουμ χωρών εξαγωγής φυσικού αερίου, με το Κατάρ να υπογράφει με την Αλγερία μεταξύ άλλων Συμφωνία νομικής και δικαστικής συνεργασίας σε ποινικές υποθέσεις.

Ενδεχομένως, σε αυτό το πλαίσιο εντάσσεται και η συγκεκριμένη Συμφωνία και ενδεχομένως και να αποτελεί αν θέλετε και την «πόρτα» για άλλου είδους ευρύτερες συνεργασίες με το κράτος αυτό.

Το Κατάρ εξάλλου είναι μία από τις χώρες στις οποίες έχουν στραφεί τα ευρωπαϊκά καπιταλιστικά κράτη στην προσπάθεια γρηγορότερης ενεργειακής απεξάρτησης από τη Ρωσία, όπως ήδη έχει κάνει, για παράδειγμα, η Γερμανία, όμως χωρίς να αλλάζει αν θέλετε και το βασικό ότι παραμένει η λογική της εξάρτηση της χώρας από τις εισαγόμενες ενεργειακές πηγές, την ώρα που ο δικός της ο ενεργειακός πλούτος παραμένει στην πραγματικότητα ανεκμετάλλευτος, με αποτέλεσμα ο λαός να πληρώνει πολύ ακριβά αυτή την πολιτική, σε σχέση με τα ζητήματα της ενέργειας και όχι μόνο.

Ως προς την ψήφο μας, επιφυλασσόμαστε για την συγκεκριμένη Συμφωνία, γιατί θεωρούμε, ότι δεν μπορεί να τη δει κανείς ξέχωρα από τις συνολικότερες εξελίξεις που υπάρχουν στην περιοχή. Θεωρούμε, ότι δεν περιορίζεται σε αυτά τα ζητήματα της δικαιοσύνης που σε κάθε περίπτωση με τον τρόπο που διατυπώνεται δεν είμαστε και σίγουροι αν θέλετε για το είδος της συνεργασίας που θα αναπτυχθεί.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Να καλέσουμε τώρα στο βήμα, τον Ειδικό Αγορητή της Ελληνικής Λύσης, τον συνάδελφο, τον κ. Αντώνιο Μυλωνάκη.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Δεν ξέρω κατά πόσο μπορεί να είναι οι μήνες, κύριε Πρόεδρε, καλοί από εδώ και μπρος, εκεί που μας έχει οδηγήσει η κυβέρνηση της Νέας Δημοκρατίας, αλλά εν πάση περιπτώσει.

Θέλω να ρωτήσω, απλά, ρητορικά, τον έγκριτο νομικό, ο οποίος ξέρει πάρα πολύ καλά τον εκτιμώ απεριόριστα, τον Εισηγητή της Νέας Δημοκρατίας τον κ. Τσιγκρή. Αλήθεια, πιστέψατε ποτέ ή πιστεύετε ποτέ αυτά τα οποία μας είπατε; Γιατί, δεν κατάλαβα τελικά, αυτή η Κύρωση μιας Συμφωνίας μεταξύ του Υπουργείου Δικαιοσύνης της Ελλάδας, της Ελληνικής Δημοκρατίας και του Υπουργείου Δικαιοσύνης του κράτους του Κατάρ, σε τι θα μας ωφελήσει; Εάν μας λέγατε ένα λόγο, θα το συζητούσαμε κ. Τσιγκρή.

Είπατε «δικαστική διπλωματία». Που ξανά ακούσατε αυτόν τον όρο; Δικαστική συνεργασία, διεθνή συνεργασία, να το καταλάβω, αλλά «δικαστική διπλωματία»; Το βρήκαμε τώρα όλα στη διπλωματία. Παραμύθια της Χαλιμάς. Ένα κράτος σουνιτών, σκληρών ισλαμιστών, το οποίο τι κάνει; Χρηματοδοτεί την τρομοκρατία μονίμως. Είναι μέλος της μουσουλμανικής αδελφότητας. Τι ανταλλαγή εμπειριών να έχουμε με το κράτος αυτό της Σαρίας; Τι θα κερδίσει ο Έλληνας δικαστής από αυτό το κράτος, από τη δικαιοσύνη του Κατάρ; Όταν μπαίνεις μέσα στο μετρό και πρέπει να είναι ξεχωριστά οι άντρες και ξεχωριστά οι γυναίκες; Ότι αν κάνεις μία κλοπή, εσείς που είστε νομικός και υπερασπίζεστε το δίκαιο λέτε εντάξει μια κλοπή είναι, μια ποινή, πλημμέλημα. Εδώ του κόβεις το χέρι. Αυτή είναι η συνεργασία στη δικαιοσύνη κύριε Υφυπουργέ; Τι υπογράψατε τελικά με αυτούς τους ανθρώπους εκεί πέρα; Ένα κράτος, το οποίο προφανώς και φτιάχνει όπως θέλει τη δικαιοσύνη. Μονάρχης είναι εκεί, ότι θέλει κάνει. Εκτός αν τα έχουμε ισοπεδώσει όλα.

Αντί να κοιτάξετε τα προβλήματα, κύριε Εισηγητή της Νέας Δημοκρατίας, που είστε από περιφέρεια και ξέρω πόσο ευαίσθητος κοινωνικά είστε, αντί να κοιτάξει η κυβέρνηση τα προβλήματα της δικαιοσύνης πραγματικά, που δεν υπάρχει αυτή τη στιγμή ένας Έλληνας έξω να βγει και να πει: «Υπάρχει ρε παιδιά δικαιοσύνη;», «Απονέμεται η δικαιοσύνη γρήγορα;», «Απονέμεται πραγματικά η δικαιοσύνη;».

«Κοινωνική δικαιοσύνη» και όλα αυτά πρέπει να τα δούμε, κύριε Υφυπουργέ. Η εγκληματικότητα έχει ξεπεράσει το κόκκινο.

Να σας πω ένα παράδειγμα προχθεσινό, ένας άνθρωπος κάθισε στη Λ.Ε.Α. να μιλήσει στο τηλέφωνο, τον έπιασε η καρδιά του, δεν μπορούσε να οδηγήσει και ήρθε ο άλλος από πίσω και τον σκότωσε. Αντί να τον συλλάβουν να τον βάλουν μέσα, μέχρι να δούμε τι γίνεται, τον άφησε ελεύθερο αμέσως ο εισαγγελέας. Δεν το κατάλαβα αυτό. Αυτή είναι η δικαιοσύνη; Εμείς έχουμε ψηφίσει και έχουμε πει πάρα πολλές φορές, κύριε Υφυπουργέ, ο ποινικός κώδικας πρέπει να είναι αυστηρότατος. Να σκέφτεται ο άλλος τι θα κάνει.

Μια Συμφωνία, εν πάση περιπτώσει, αόριστη. Μια Συμφωνία γενικευμένη. Κάθε αναγνώστης αυτής της Συμφωνίας δυσκολεύεται να καταλάβει περί τίνος πρόκειται. Είναι ένα γενικό ευχολόγιο.

Τι σκοπεύει, δηλαδή, η κυβέρνηση να κάνει με αυτή την κύρωση αυτής της Συμφωνίας;

Αν διαβάσει κανείς τον πυρήνα της Συμφωνίας συμπεραίνει έτσι γενικά και αόριστα ότι η παρούσα σχετίζεται με την ενίσχυση των τομέων δικαστικής συνεργασίας μεταξύ των δύο χωρών μέσω ανταλλαγής πληροφοριών και βέλτιστων πρακτικών, σύμφωνα με το άρθρο 4.

Ερωτώ, δέχομαι το αντικείμενο ως θέμα. Συμφωνούμε. Αόριστο μεν, αλλά θέμα. Πείτε μου σας παρακαλώ, πώς θα επιτευχθεί ο απώτερος σκοπός της Συμφωνίας με το να ανταλλάσσουν δημοσιεύσεις νομικά περιοδικά και τα αποτελέσματα των ερευνών, ιδίως εκείνων που αφορούν στις διοικητικές και δικαστικές εξελίξεις στον τομέα της αρμοδιότητάς τους και τι θα επιτευχθεί με αυτό, κύριε Υπουργέ;

Οι αραβικές χώρες μπορούν να έχουν κάτι κοινό με το δίκαιο του δυτικού κόσμου;

Μπορεί το Κατάρ να έχει βάση το ρωμαϊκό δίκαιο και στοιχεία του γαλλικού και γερμανικού δικαίου, όπως έχει το δικαιϊκό σύστημα της Ελλάδας και της Ευρώπης. Από τώρα σας απαντάμε, όχι.

Συνεπώς, σε ποια κοινή βάση θα βασιστεί η Συμφωνία, έτσι ώστε τα συμβαλλόμενα μέρη Ελλάδα και Κατάρ να συνεργαστούν για την κατάρτιση δικαστών, εισαγγελέων, δικηγόρων, δικαστικών υπαλλήλων, διοικητικού προσωπικού μέσω της συμμετοχής στα προγράμματα εκπαίδευσης, όπως λέει το άρθρο 6;

Πρόκειται, όπως σας είπα και προηγουμένως, για μία ισλαμική χώρα σουνιτών που το 2003 μόλις ενέκρινε την ψήφιση Συντάγματος, ενώ το πολίτευμα της βασίζεται στην παραδοσιακή μοναρχία.

Από την άλλη πλευρά, το πολίτευμα της Ελλάδος είναι τελείως διαφορετικό και το δίκαιο βασίζεται στο ρωμαϊκό δίκαιο, το οποίο φυσικά επηρεάστηκε ανά τους αιώνες και από την ελληνική επανάσταση και εμπλουτίστηκε από το γαλλικό και γερμανικό δίκαιο.

Να ήταν ένα νομοσχέδιο για την πάταξη του λαθρεμπορίου, της εγκληματικότητας, της τρομοκρατίας, της τουρκικής προκλητικότητας και του τουρκικού εθνικισμού, να το καταλάβω. Αλλά τώρα, τι εννοείτε, κύριε Υπουργέ, στο άρθρο 7 ότι προβλέπεται, λέει, η ανταλλαγή εμπειριών και βέλτιστων πρακτικών μεταξύ των συμβαλλόμενων μερών στον τομέα των διοικητικών του συστημάτων. Τι θα είναι οι εκπρόσωποι της επιτροπής που δημιουργείται στο παρόν; Φίλοι θα είναι, θα συναντιούνται μια στο τόσο, θα πίνουν το καφεδάκι τους, θα λένε τα νέα τους, θα περνάνε ωραία στο Κατάρ, θα έρχονται οι Καταριανοί εδώ θα περνάνε ωραία στην Ελλάδα, θα πληρώνει ο ελληνικός λαός όπως πάντα και θα περιμένει αυτός που έχει χάσει το σπίτι του και να βλέπει το παιδί του να φεύγει στο εξωτερικό για να βρει δουλειά. Είναι ντροπή να τα ακούει αυτά ο κόσμος.

Η κυβέρνηση της Νέας Δημοκρατίας φέρνει ένα νομοσχέδιο προς ψήφιση με άλλη χώρα που προβλέπει αποστολές και ταξίδια στο εξωτερικό, όπου οι απεσταλμένοι με πρόφαση την ενίσχυση των τομέων δικαστικής συνεργασίας θα ανταλλάσσουν εμπειρίες. Παραμύθια της Χαλιμάς.

Να πάμε στο άρθρο 10, ένα μείζον θέμα που αφορά περισσότερο τις σχέσεις των δύο χωρών υπό το πρίσμα της εξωτερικής πολιτικής και διεθνών σχέσεων. Αναφέρεται στο άρθρο 10, ότι η Συμφωνία δεν θίγει τα δικαιώματα και τις υποχρεώσεις που απορρέουν από άλλες Διεθνείς Συμφωνίες τις οποίες έχει συνομολογήσει ένα συμβαλλόμενο κράτος. Να υποθέσω σε αυτές συμπεριλαμβάνονται και όσες αφορούν τις Διμερείς Συμφωνίες μεταξύ Τουρκίας και Κατάρ.

Κύριε Υπουργέ - επειδή όλα είναι μία αλυσίδα - το Δεκέμβριο του 2021, ο Τούρκος Πρόεδρος Ερντογάν επισκέφθηκε το Κατάρ και φαίνεται να υπέγραψαν δεκάδες Διμερείς Συμφωνίες. Συμφωνίες τέτοιες, θα μπορούσαμε να υπογράψουμε και εμείς. Θα μας έφερναν εδώ 5 δισεκατομμύρια δολάρια, να έφτιαχναν επιχειρήσεις, να υπήρχε κόσμος ο οποίος θα εργαζόταν. Δεν τα είδαμε αυτά. Ούτε είδαμε 36 πολεμικά αεροσκάφη τα οποία σταθμεύουν στην Τουρκία με την αμυντική Συμφωνία Κατάρ- Τουρκίας, η οποία επικαιροποιήθηκε το 2007. Γνωρίζει η Κυβέρνηση αν η Άγκυρα έθεσε το ζήτημα για τη συμμετοχή της Qatar Petroleum στην κοινοπραξία της EXXON, η οποία κάνει έρευνα στο τεμάχιο 5 της Κυπριακής Υφαλοκρηπίδας; Μπορείτε να μας απαντήσετε ναι ή όχι;

Στις 2 Μαρτίου του 2021 υπέγραψαν Τουρκία και Κατάρ Αμυντική Συμφωνία, η οποία βασίζεται σε παλαιότερη Συμφωνία, όπως σας είπα, του 2007. Ακόμα να σας υπενθυμίσω ότι Τουρκία και Κατάρ είχαν κοινή πορεία στο θέμα του Αφγανιστάν και της στήριξης των Ταλιμπάν με το άνοιγμα του αεροδρομίου της Καμπούλ. Έχω πάρα πολλά αν θέλει η Ελληνική Κυβέρνηση να συνεργαστεί με μια χώρα που όπως σας είπα προηγουμένως είναι μέλος της μουσουλμανικής αδελφότητας και συνεχώς εμπλέκεται σε σενάρια χρηματοδότησης του Ισλαμικού Κράτους και της Αραβικής Άνοιξης εδώ και δεκαετίες. Αυτά δεν είχε υποστηρίξει αι ο Υπουργός Οικονομικής Συνεργασίας και Ανάπτυξης της Γερμανίας, ο Γκέρντ Μίλερ το 2014; Στο άρθρο του στο BBC ο Διευθυντής του Royal United States Service Institute είχε αναφέρει ότι «η κατηγορία που ακούω συνήθως από αυτούς που μάχονται εναντίον του ισλαμικού κράτους του Ιράκ και τη Συρία είναι το Κατάρ, η Τουρκία και η Σαουδική Αραβία έχουν την αποκλειστική ευθύνη για την ύπαρξη της οργάνωσης».

Συμπέρασμα. Με αυτό το νομοσχέδιο και τη Συμφωνία μεταξύ Ελλάδος και Κατάρ σε επίπεδο Υπουργείου Δικαιοσύνης δεν υπάρχει κανένα μα κανένα ουσιαστικό όφελος για την Ελλάδα, την εξωτερική της πολιτική, το Υπουργείο Δικαιοσύνης και εν συνεχεία όλα όσα είπαμε. Αντιθέτως, μέσω της ασάφειας και των γενικόλογων διατάξεων αφήνετε ευκαιρίες για «βόλεμα» στην Επιτροπή και σπατάλη του δημόσιου χρήματος, το οποίο θα πρέπει να χρησιμοποιούμε αλλού.

Επιφυλασσόμεθα για την τελική μας απόφαση στην Ολομέλεια στην οποία θα δώσουμε ορισμένα σχετικά έγγραφα για να καταλάβετε στο λάθος το οποίο οδηγείστε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Ζαχαριάδης Κωνσταντίνος, Λάππας Σπυρίδωνας, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία, Μπακαδήμα Φωτεινή και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει η Ειδική Αγορήτρια του ΜέΡΑ25.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25)**:. Κύριε Υπουργέ, κυρίες και κύριοι συνάδελφοι, σχέδιο νόμου που εισηγείται το Υπουργείο Δικαιοσύνης με θέμα την κύρωση της Συμφωνίας μεταξύ του Υπουργείου Δικαιοσύνης της χώρας μας και εκείνο του κράτους του Κατάρ. Μια Διεθνής Σύμβαση που υπεγράφη στην πρωτεύουσα του Κατάρ, στην Ντόχα, στις 14 Οκτωβρίου το 2021.

Όπως αναφέρει το πρώτο άρθρο του νομοσχεδίου, στόχος της Σύμβασης είναι η ενίσχυση της δικαστικής συνεργασίας μεταξύ των δύο χωρών, καθώς και της συνεργασίας σε θέματα αμοιβαίου ενδιαφέροντος που αφορούν στη δικαστική λειτουργία.

Κυρίες και κύριοι συνάδελφοι, πράγματι αν συζητούσαμε μια Διεθνή Συμφωνία μεταξύ της δικής μας χώρας και μιας δημοκρατικής χώρας, τότε σίγουρα θα είχε μεγάλη σημασία να συζητήσουμε και το πλαίσιο και τη μορφή και το περιεχόμενο μιας τέτοιας συνεργασίας, φυσικά πάντα στο πλαίσιο της διεθνούς προσέγγισης. Εδώ, όμως, έχουμε μια περίπτωση χώρας που είναι μια απόλυτη μοναρχία, η οποία έχει ως πηγή δικαίου το νόμο της Σαρίας.

Για ποια ακριβώς δικαστική συνεργασία μεταξύ Ελλάδας και Κατάρ μιλάμε; Τι ακριβώς έχουν να εισφέρουν στη δικαστική λειτουργία της χώρας μας οι δικαστές του Κατάρ;

Ειλικρινά, δεν μπορώ να μην συνεχίζω να αναρωτιέμαι. Αναμένω με ενδιαφέρον την τοποθέτηση του κυρίου Υπουργού, ώστε να μπορέσουμε να καταλάβουμε τι αποτελέσματα αναμένει το Υπουργείο Δικαιοσύνης και η ηγεσία του να επιφέρει αυτή η συνεργασία και τι είδους συνεργασία θα αναπτυχθεί μεταξύ των δύο κλάδων των δύο αυτών χωρών.

Πάμε, όμως, να δούμε λίγο πιο αναλυτικά ορισμένα επιμέρους σημεία. Ας εξετάσουμε, καταρχήν, το Σύνταγμα της χώρας με την οποία καλείται το δημοκρατικά εκλεγμένο Ελληνικό Κοινοβούλιο να αποφανθεί, επί του ζητήματος της δικαστικής συνεργασίας.

Το Κατάρ είναι μια χώρα που απέκτησε Σύνταγμα το 2003. Σύνταγμα που τέθηκε σε ισχύ ένα χρόνο μετά, το 2004. Θεωρητικά και μόνο θεωρητικά, αποτελεί μια συνταγματική μοναρχία. Κατ’ ουσία και κατά πράξη, είναι μια απόλυτη μοναρχία.

Στο άρθρο 1 του Καταριανού Συντάγματος αναφέρεται, εξάλλου ρητώς, πως η Σαρία αποτελεί τη βασική πηγή δικαίου.

Στο άρθρο 8, αναφέρεται πως η διοικούσα οικογένεια είναι αυτή του οίκου των Αλ Θανί, ενώ η εξουσία κληροδοτείται από τον πατέρα στον υιό ή αν δεν υπάρχει γιος σε όποιον άνδρα επιλέξει ως διάδοχό του ο Εμίρης.

Στο άρθρο 64, του Συντάγματος του Κατάρ, καθίσταται σαφές ότι επικεφαλής του κράτους είναι ο Εμίρης, ο οποίος δύναται, αν κρίνει, να κηρύξει στρατιωτικό νόμο, ενώ ορίζει, επιλέγει και διορίζει και τον Πρωθυπουργό της χώρας. Εκλογές για τη συμβουλευτική συνέλευση, η οποία αποτελεί, εντός πολλών εισαγωγικών η λέξη, το «νομοθετικό» ας το ονομάσουμε έτσι για να μπορούμε για το πλαίσιο της συζήτησης να συνεννοηθούμε, καθώς σε μια απόλυτη μοναρχία δεν υπάρχει νομοθετική εξουσία. Το νομοθετικό σώμα του Κατάρ, συστήθηκε μόλις πέρσι για πρώτη φορά, στις 2 Οκτωβρίου του 2021, μετά από μια σειρά αναβολών από την αρχική ημερομηνία των εκλογών, που είχαν ανακοινωθεί πως θα λάβουν χώρα το 2013.

Δεν πρόκειται, όμως, παρά για ένα Κοινοβούλιο - παρωδία. Δεν έχει καμία σχέση με τα Κοινοβούλια που όλοι γνωρίζουμε. Σαφέστατα. δεν έχει καμία σχέση με το δικό μας, αλλά και με κανένα άλλο Κοινοβούλιο. Είναι πραγματικά μια παρωδία με 45 μέλη, εκ των οποίων τα 30 είναι αιρετά και τα 15 διορισμένα από τον Εμίρη. Τα 30 δε αιρετά μέλη, κατεβαίνουν ως πρόσωπα, ως άτομα, σαν υποψήφιοι, καθώς στο Κατάρ απαγορεύονται διά νόμου τα πολιτικά κόμματα.

Η δε αρμοδιότητα αυτής της «δήθεν» Βουλής, είναι απλώς να επικυρώνει τη βούληση του Εμίρη, επικυρώνοντας τις πράξεις του Υπουργικού Συμβουλίου, το οποίο σαφέστατα και διορίζει ο Εμίρης.

Όσον αφορά δε τα πολιτικά δικαιώματα στο καθεστώς των Αλ Θανί στο Κατάρ, γυναίκες, ΛΟΑΤΚΙ, μετανάστες, μειονότητες, είναι όλοι άνθρωποι δεύτερης κατηγορίας. Μιλάμε για ένα σκληρό, πατριαρχικό, μισογυνικό, ομοφοβικό και μισανθρωπικό καθεστώς.

Όσον αφορά δε τα εργασιακά, οι εκτιμήσεις μιλούν για πάνω από 15.000 νεκρούς μετανάστες εργάτες, στα έργα κατασκευής των υποδομών του φετινού Παγκοσμίου Κυπέλλου Ποδοσφαίρου, οι οποίοι εργάζονταν σαν σκλάβοι, χωρίς δικαιώματα και με τα ταξιδιωτικά τους έγγραφα παρακρατημένα.

Κυρίες και κύριοι συνάδελφοι, θεωρούμε πως δεν υφίσταται κανένα απολύτως πεδίο συνεργασίας, σε δικαστικό επίπεδο ή σε κανένα άλλο επίπεδο, μεταξύ Ελλάδας και της απόλυτης μοναρχίας του Κατάρ. Και εννοώ, πραγματικά, κανένα.

Παρόλα ταύτα, η Σύμβαση που συζητάμε σήμερα, προβλέπει στο άρθρο 1 την ανταλλαγή εμπειριών και βέλτιστων πρακτικών από τα συμβαλλόμενα μέρη, εντός της αρμοδιότητάς τους, με στόχο τη βελτίωση της ποιότητας της εργασίας των εμπλεκομένων στην απονομή της δικαιοσύνης. Πραγματικά, όταν μιλάμε για ανταλλαγή εμπειριών, τι ακριβώς εννοούμε; Τι μπορούμε να περιμένουμε; Τη Σαρία και την απόλυτη εξουσία του Εμίρη;

Στο άρθρο 2, προβλέπεται η ανταλλαγή πληροφοριών, σχετικά με τις ισχύουσες εθνικές νομοθεσίες των συμβαλλομένων μερών, κατόπιν αιτήματος εκάστου μέρους. Για παράδειγμα, τι πληροφορίες περιμένουμε να μας πούνε; Πως εξανδραποδίζουν τους μετανάστες;

Στο τρίτο άρθρο, αρχίζει να διαφαίνεται το πρακτικό οικονομικό κίνητρο. Τα συμβαλλόμενα μέρη, αναλαμβάνουν τη δέσμευση για τη διεξαγωγή και τη διοργάνωση, από κοινού, διασκέψεων, συμποσίων και ημερίδων, σε θέματα κοινού ενδιαφέροντος, που προκύπτουν από νομικά ζητήματα και από την εφαρμογή των νόμων. Επιπλέον, ρυθμίζονται ζητήματα περί ανταλλαγής προσκλήσεων σε διασκέψεις, συμπόσια και ημερίδες.

Στο άρθρο 5 σημειώνεται πως δημιουργούνται οι συνθήκες για άμεση επαφή, ανταλλαγή εμπειριών και επισκέψεων για εξοικείωση με τις υπηρεσίες και τις λειτουργίες των Συμβαλλομένων Μερών.

Το άρθρο 8 καθιστά πλέον σαφές το πλαίσιο πίσω από τη Σύμβαση. Συγκροτείται Κοινή Συντονιστική Επιτροπή από τα Συμβαλλόμενα Μέρη, η οποία απαρτίζεται από εκπροσώπους εκάστου Μέρους.

Η εν λόγω Επιτροπή καθορίζει τα προγράμματα της συνεργασίας τους για κάθε έτος, λαμβάνοντας υπόψη τη διαθεσιμότητα των οικονομικών πόρων που απαιτούνται για την υλοποίηση των τομέων συνεργασίας που προβλέπονται στην υπό κύρωση Συμφωνία.

Τα άρθρα αυτά ουσιαστικά μας λένε ότι θα δημιουργηθούν αρκετές θέσεις και διάφοροι αρεστοί και «άριστοι» θα πηγαινοέρχονται στο Κατάρ για να ανταλλάξουν πληροφορίες πάνω στη Σαρία, γιατί κάτι άλλο δεν έχουμε να μάθουμε από το δικαιικό σύστημα του Κατάρ και να εντείνουν τη συνεργασία μεταξύ των δύο χωρών.

Φαίνεται ξεκάθαρα πως αυτό είναι το επίδικο, αυτό είναι που σας αφορά κυρίες και κύριοι της Νέας Δημοκρατίας, τα οφέλη που θα μπορέσουν να αποκομίσουν ορισμένοι από αυτή την Επιτροπή και όποιες άλλες επιμέρους στηθούν επί του ζητήματος.

Δεν χωρά καμία αμφιβολία πως τίποτα θετικό δεν μπορούμε να αποκομίσουμε, σε ό,τι αφορά το δικαστικό κλάδο με τη συνεργασία Ελλάδος – Κατάρ.

Θεωρούμε πως είναι μια απαράδεκτη Σύμβαση, πως πραγματικά χρειάζεται θράσος για να έρθει στο Ελληνικό Κοινοβούλιο και δίνει στο σκληρό δικτατορικό καθεστώς του Κατάρ τη δυνατότητα να δει την προσπάθειά του να οικοδομήσει μια θετική για το ίδιο εικόνα στο εξωτερικό, να καρποφορήσει. Αυτό το κάνει χρησιμοποιώντας το Ελληνικό Κοινοβούλιο και είναι κάτι που εμείς δεν θα επιτρέψουμε να γίνει.

Ζητούμε να αποσυρθεί η Συμφωνία, αν δεν αποσυρθεί φυσικά και θα την καταψηφίσουμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ήταν εξαιρετικά ενδιαφέρουσα και η τοποθέτηση της συναδέλφου της κυρίας Μπακαδήμα. Πράγματι, εγείρονται ερωτηματικά για μία χώρα που εφαρμόζει τη Σαρία, τον θρησκευτικό νόμο. Προφανώς, οι βέλτιστες πρακτικές έχουν να κάνουν με την πλευρά του Κατάρ να αντλήσει θετικά παραδείγματα από μια χώρα κράτους δικαίου, όπως είναι η Ελλάδα.

Τον λόγο έχει ο κ. Πολάκης.

**ΠΑΥΛΟΣ ΠΟΛΑΚΗΣ:** Κύριε Υπουργέ, προσπάθησα να κρατήσω τα γέλια μου, κυριολεκτικά. Προκαλεί θυμηδία αυτό που φέρνετε σήμερα, είπαν οι συνάδελφοι και από το ΣΥΡΙΖΑ και από το ΜέΡΑ25, φέρνετε να κυρώσουμε μία Σύμβαση για δικαστική συνδρομή με το Κατάρ, μια χώρα που εφαρμόζει τον ισλαμικό νόμο, τη Σαρία κλπ. Άραγε τι είδους συνδρομή είναι αυτή; Δεν καλύπτει η απάντησή σας, κύριε Πρόεδρε, ότι θα αντλήσει το Κατάρ τώρα που κάνει κουμάντο ο Εμίρης, δικαστική εμπειρία από την Ελλάδα.

Απλά εγώ θέλω να σας πω το εξής, γιατί είναι «δεν έχουμε ψωμί, φάτε παντεσπάνι».

Ανακοινώθηκε χθες ότι η χώρα μας έπεσε στο επίπεδο της απονομής δικαιοσύνης 38 θέσεις στην παγκόσμια κατάταξη. Το 2021 ήταν στην 70η θέση, σήμερα είναι στην 108η, έπεσε 38 θέσεις. Στην Έκθεση που συνοδεύει αυτή την κατάταξη, βασικός λόγος για αυτό είναι η δίωξη των δημοσιογράφων και ειδικά του Κώστα Βαξεβάνη, που συνέβαλαν στην αποκάλυψη του σκανδάλου NOVARTIS.

Να ρωτήσω κάτι, κύριε Υπουργέ, με τις Ηνωμένες Πολιτείες δεν έχουμε δικαστική συνδρομή; Έχουμε. Έχετε κάνει τίποτα για να πάρετε τις απαραίτητες πληροφορίες από τον συμβιβασμό που επιτεύχθηκε εκεί και η NOVARTIS πλήρωσε 345 εκατ. δολάρια, επειδή χρημάτισε πολιτικούς και υπηρεσιακούς στην Ελλάδα, για να μπορέσει να πληρώσει η NOVARTIS και εδώ; Εδώ έφτιαξε τους τιμοκαταλόγους και από δω κέρδισε δισεκατομμύρια ευρώ σε όλο τον κόσμο.

Έχετε αξιοποιήσει τη δικαστική συνδρομή αυτή για να μπορέσουμε να τους φέρουμε στο ταμείο και να πληρώσουν για την κλοπή των ασφαλιστικών ταμείων που έγινε και για όλες τις μίζες που δώσαμε ή σας κρατάνε τόσο πολύ από το χέρι, για να μην πω από πουθενά αλλού, που δεν τολμάτε καν να διανοηθείτε να γίνει αυτό;

Μόλις τελειώσω από δω -και γι’ αυτό ζήτησα να μιλήσω για να δείτε την κατάντια της δικαιοσύνης, δηλαδή, εδώ έχει εργαλειοποιηθεί το θέμα, μας φέρνετε να κυρώσουμε τη Σύμβαση του Κατάρ και εδώ πέρα γίνεται της «μουρλής το κάγκελο»- θα πάω να καταθέσω -για να δείτε την κατάντια της ελληνικής δικαιοσύνης- ως μάρτυρας υπεράσπισης στη διοικήτριά μας, που είχαμε βάλει επί ΣΥΡΙΖΑ στο Νοσοκομείο Ζακύνθου, την κυρία Λίνα Τσιαρίδου. Μπορεί να θυμάστε την ιστορία. Είναι τότε που λόγω της επιπλοκής σε ένα περιστατικό κάποιοι μέσα στο νοσοκομείο για να καλύψουν τις ευθύνες τους, τις ιατρικές ευθύνες τους, άρχισαν να λένε ότι τα κυκλώματα αερίων του νοσοκομείου βγάζουν φίδια, σκορπιούς, τοξικά αέρια και σαρανταποδαρούσες, που ήταν όλο για να καλυφτεί ένα συγκεκριμένο ιατρικό λάθος το οποίο έγινε από την αναισθησιολόγο που τύγχανε και σύζυγος του συντονιστή διευθυντή χειρουργού εκεί. Έχει γίνει μήνυση. Εγώ αναγκάστηκα να πάω μετά από 5 μήνες να χειρουργήσω εκεί τρία περιστατικά με κάποιους συναδέλφους για να ανοίξει το νοσοκομείο και έγινε μήνυση για παρακώλυση στους κυρίους που το έκαναν και αυτή δεν έχει προχωρήσει καθόλου. Αντιθέτως, δύο μηνύσεις που έκαναν αυτοί εναντίον της διοικήτριας είναι στο στάδιο της ανάκρισης και σήμερα πάω στη δεύτερη. Αυτή τη δικαιοσύνη έχετε φτιάξει στην Ελλάδα ή επιτρέπετε να λειτουργεί στην Ελλάδα και μας φέρνετε να κυρώσουμε τη Σύμβαση με μια χώρα που εφαρμόζει τον ισλαμικό νόμο. Πραγματικά είναι για γέλια η κατάσταση.

Επίσης, εγώ έχω κατηγορηθεί πάρα πολλές φορές για παρέμβαση στη δικαιοσύνη. Παρέμβαση στη δικαιοσύνη επειδή ρωτούσα: Βρε παιδιά, τι γίνεται με αυτές τις υποθέσεις που βρήκαμε τα συγκεκριμένα στοιχεία και σας τα φέραμε; Γιατί καθυστερείτε την ανάκριση; Και είχαν βγει και είχαν φάει το σύμπαν διάφοροι δημοσιολογούντες ότι παρεμβαίνω στη δικαιοσύνη. Τώρα, τα δημοσιεύματα που ήδη λένε το ποιος θα αναλάβει τη θέση του Εισαγγελέα του Αρείου Πάγου, που φεύγει ο κύριος Πλειώτας, αυτά δεν είναι παρέμβαση στη δικαιοσύνη; Που μιλάνε για τον κ . Ντογιάκο κ.λπ. κ.λπ.; Αυτά δεν είναι παρέμβαση στη δικαιοσύνη;

Έχετε πάρει πολύ ολισθηρό δρόμο, κύριε Υπουργέ. Όσο και αν τα Μ.Μ.Ε. κάνουν αυτή την αγωνιώδη προσπάθεια να καλύψουν και να φτιασιδώσουν την εικόνα σας δεν φτιασιδώνεται πλέον, διότι αυτή τη στιγμή ζούμε μια νέα εποχή Χριστοφοράκου. Ο κύριος Μανιαδάκης, ο γνωστός, ο οποίος ήταν και προστατευόμενος μάρτυρας υποτίθεται κ.λπ. κατέθεσε ο κ. Βαξεβάνης στοιχεία συγκεκριμένα για το πώς συνομιλούσε με τον Στουρνάρα και του έλεγε ότι, θα σε κάνουμε και θα σου δείξουμε και τράβα πίσω. Αυτή τη στιγμή πουλάει το σπίτι το ξέρετε; Φεύγει. Γιατί δεν τον καλεί η ανακρίτρια να καταθέσει;

Ένα τελευταίο προσωπικό. Ήθελα να ρωτήσω πώς νιώθετε εσείς οι βουλευτές της Νέας Δημοκρατίας, αλλά και η κυρία Ειδική Αγορήτρια του ΚΙΝ.ΑΛ. σήμερα, η κυρία Γιαννακοπούλου, για την ψήφο σας υπέρ της άρσης ασυλίας μου με τη μήνυση της κυρίας Αραμπατζή, όταν αποδείχτηκε –γι’ αυτό σας είπα να κρυφτείτε κυρία Γιαννακοπούλου- ότι το 2019 είχε καταδικαστεί από τους εργαζόμενους που ακόμα δεν είχε πληρώσει με 20.000 ευρώ να γυρίσει στον καθένα. Και είχε έρθει στο βήμα της Βουλής η κυρία Αραμπατζή -από τότε έχει κρυφτεί, έχει εξαφανιστεί από προσώπου γης- και έλεγε ότι τη συκοφαντούμε. Γιατί αθωώθηκε στο εφετείο και καλά επειδή τους έδωσε έναν, δύο μισθούς μπροστά ενώ είχε καταδικαστεί από το πρωτοδικείο και μετά φαίνεται ότι έχει καταδικαστεί η εταιρεία της επειδή μέχρι το 2021 δεν τους έχει πληρώσει ακόμα. Και ψηφίσατε υπέρ της άρσης ασυλίας μου. Θα ήθελα να ξέρω, δεν ντρέπεστε καθόλου; Ήθελα να το ξέρω, δεν ντρέπεστε;

 Υπάρχει διαδικασία να γυρίσει πίσω αυτό; Είναι τόσο πασιφανές πλέον. Δεν ήταν μόνο το μακεδονομαχικό. Δεν ήταν μόνο τα αέρα λεφτά που πήρε ο πατέρα της το 2014. Αλλά και σε αυτό είπε ψέματα και ούρλιαζε από το βήμα της Βουλής. Αλλά όλα εδώ πληρώνονται. Ο Θεός μπορεί να συγχωρεί, αλλά εγώ ποτέ. Να είστε καλά.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του Κινήματος Αλλαγής):** Όσο και αν με προκάλεσε ο κ. Πολάκης, δεν θα πέσω στο επίπεδό του. Δεν πρόκειται να απαντήσω με τον ίδιο τρόπο. Βέβαια, ο κ. Πολάκης, θα περίμενα, πραγματικά, να μην έφευγε, να μην έλεγε αυτά τα οποία έλεγε και να έφευγε μετά από την Αίθουσα της Επιτροπής. Και θα ήθελα, πραγματικά, να ακούσω τι έχει να πει ενώπιον μου για τα ψεύδη, τα ακατάσχετα συκοφαντικά ψεύδη, τα οποία έγραψε στα σόσιαλ μίντια και για τα οποία, τον προκαλώ να έρθει εδώ πέρα και να απαντήσει. Δυστυχώς, για μία ακόμη φορά, ο κ. Πολάκης στα δύσκολα την κάνει, με ελαφρά πηδηματάκια. Εδώ, θα είμαστε όμως και να συνεχίσουμε να προσπαθούμε να κάνουμε και να επιτελούμε το ρόλο μας, με τον καλύτερο δυνατό τρόπο, μακριά από «Πολακισμούς», μακριά από συκοφαντίες, μακριά από ύβρεις.

Γιατί, για να μιλήσουμε επί της αρχής, κυρίες και κύριοι συνάδελφοι, κύριε Πρόεδρε, κύριοι βουλευτές, εδώ πέρα πρέπει να καταλάβουμε κάτι όλοι. Κανείς από τους βουλευτές δεν είναι υπεράνω του νόμου. Οι βουλευτές δεν είμαστε πολίτες ειδικής κατηγορίας, ξεχωριστής κατηγορίας, να μπορούμε να κάνουμε ότι θέλουμε και μετά να κρυβόμαστε πίσω από τη βουλευτική ασυλία. Όταν, λοιπόν, κάποιος βουλευτής προβαίνει σε πράξεις, οι οποίες, ναι, μπορεί να αποτελέσουν αδικήματα, τότε δεν μπορώ να καταλάβω για ποιο λόγο πρέπει να υπάρχει η βουλευτική ασυλία. Είναι πάγια αρχή μου, πάγια αρχή μου, ως βουλευτής του Ελληνικού Κοινοβουλίου, ότι όλοι οι βουλευτές οφείλουμε και να είμαστε ίσοι με τους Έλληνες πολίτες, απέναντι σε τέτοιου είδους ζητήματα.

Φαντάζομαι πως όλοι μας, αυτές τις μέρες τις μέρες του Πάσχα, βρεθήκαμε σε επαφή με πολλούς πολίτες, πολλούς φίλους και διαπιστώσαμε ακόμα καλύτερα την απελπισία πολλών ελλήνων από τους λογαριασμούς της ενέργειας, αλλά και την αγωνία τους για το χρονικό ορίζοντα της περιπέτειας που ξεκίνησε η βάρβαρη εισβολή της Ρωσίας στην Ουκρανία. Κάποιοι, μιλάνε για εγχώρια ακρίβεια. Νομίζω ότι δεν έχουν συνείδηση του τι συμβαίνει διεθνώς αυτή την ώρα. Η ενεργειακή κρίση και κατ’ επέκταση, η οικονομική κρίση είναι μια παγκόσμια περιπέτεια και η Ευρωπαϊκή Ένωση καλείται να σταθεί στο ύψος των περιστάσεων. Χρειάζονται γενναίες αποφάσεις, όπως πάρθηκαν γενναίες αποφάσεις την περίοδο της πανδημίας. Αν δεν τις λάβει, θα είναι κατώτερη των προκλήσεων της συγκυρίας.

Ωστόσο, είναι, επίσης, αδιαμφισβήτητο ότι ο ελληνικός λαός πληρώνει ακριβότερα σε σχέση με τους πολίτες άλλων ευρωπαϊκών κρατών εξαιτίας των πολιτικών, οι οποίες έχουν ακολουθηθεί τα τελευταία χρόνια. Βεβαίως, υπάρχουν τεράστιες ευθύνες γι’ αυτό. Ο κ. Τσίπρας και Μητσοτάκης, ο καθένας κατά την περίοδο της διακυβέρνησής του, αύξησαν την εξάρτηση της χώρας από το εισαγόμενο φυσικό αέριο και αυτό το πληρώνουμε πάρα πολύ ακριβά σήμερα.

Ήταν, επίσης, δική τους επιλογή η βίαιη απολιγνιτοποίηση της χώρας και μάλιστα όχι με την αντικατάσταση ανανεώσιμων πηγών ενέργειας με διάχυτες παραγωγές σε δήμους, σε μεταποιητές, σε κτηνοτρόφους, σε αγρότες, αλλά με έναν πολιτικό προσανατολισμό μόνο προς μεγάλες εταιρείες και συμφέροντα, με αποτέλεσμα σήμερα η Ελλάδα μέσω της ενεργειακής κρίσης να έχει αυξήσει την παραγωγή ηλεκτρικού ρεύματος από εισαγόμενο φυσικό αέριο στο 25%. Ας υπενθυμίσουμε σε κάθε περίπτωση, ότι η χώρα μας είχε ξεκινήσει έρευνες για δικό της φυσικό αέριο, οι οποίες όμως σταμάτησαν και από τον κύριο Τσίπρα και από τον κύριο Μητσοτάκη. Ποτέ δεν δόθηκαν ολοκληρωμένες πειστικές εξηγήσεις γι’ αυτό.

Με αυτά και με άλλα, το βιοτικό επίπεδο των Ελλήνων έχει δεχθεί ένα πάρα πολύ σημαντικό πλήγμα. Προτείναμε επί μήνες την έγκαιρη λήψη μέτρων. Όσα γίνονταν γινόταν αποσπασματικά και καθυστερημένα. Ακόμη και η αύξηση του κατώτατου μισθού έχει απορροφηθεί σε ένα πάρα πολύ μεγάλο βαθμό από το άλμα του πληθωρισμού. Προτείνουμε την καθιέρωση πλαφόν στην τιμή της λιανικής τιμής της ενέργειας. Δεν έχει γίνει. Τώρα μαθαίνουμε και για κάποιο εθνικό σχέδιο, το οποίο θα λύσει το πρόβλημα όπως μας λένε τουλάχιστον για τους επόμενους μήνες. Για να δούμε. Περιμένουμε και γνωρίζετε ότι είμαστε υπέρ κάθε μέτρου, το οποίο βελτιώνει τη ζωή του Έλληνα πολίτη, αλλά δεν μπορώ να μην τονίσω ότι φοβάμαι ότι θα είναι για περιορισμένο διάστημα και ότι δεν θα λύνει μόνιμα και με προοπτική το πρόβλημα.

Η σημερινή συζήτηση στην Επιτροπή αφορά στην επεξεργασία και εξέταση του σχεδίου νόμου του Υπουργείου Δικαιοσύνης ως προς την κύρωση της Συμφωνίας μεταξύ των Υπουργείων Δικαιοσύνης της Ελλάδας και του Κατάρ. Πρόκειται για ένα μνημόνιο συνεργασίας μεταξύ των ως άνω δύο κρατών αυτή τη φορά στο χώρο της δικαιοσύνης. Η στάση μας, η στάση του ΠΑΣΟΚ-Κινήματος Αλλαγής σε τέτοια φύσεως νομοσχέδια είναι ξεκάθαρη. Είμαστε θετικοί απέναντι στα διακρατικά μνημόνια συνεργασίας καθώς θεωρούμε ότι αποτελούν ένα σημαντικό κομμάτι της διπλωματίας το οποίο συμβάλλει και στη σύσφιξη των σχέσεων μας με άλλες χώρες. Διότι, ναι μεν οι Συμβάσεις αυτές πραγματεύονται συγκεκριμένα απολύτως προκαθορισμένα θέματα -και δη στην παρούσα περίπτωσή μας ζητήματα που άπτονται του χώρου αμιγώς της δικαιοσύνης- όμως δεν παύουν να φέρουν και ένα διπλωματικό υπόβαθρο.

Βεβαίως, αναγνωρίζουμε ότι εκτός των άλλων οι Συμβάσεις τέτοιου τύπου αποτελούν ένα σημαντικό εργαλείο για την εξωτερική πολιτική της χώρας βοηθώντας στην αύξηση της διεθνούς μας επιρροής και την ενίσχυση της εθνικής μας ισχύος. Διεθνή ισχύ και επιρροή, τα οποία θα έπρεπε όχι απλά να διαφυλάξουμε ως χώρα, αλλά και να ενισχύσουμε λαμβάνοντας υπόψιν τις συνεχείς διπλωματικές εξελίξεις και ανακατατάξεις ως συνέπεια της εισβολής στην Ουκρανία. Ως εκ τούτου, βεβαίως και χαιρετίζουμε και είμαστε θετικοί σε κάθε προσπάθεια προς αυτή την κατεύθυνση.

Με το υπό συζήτηση νομοσχέδιο, φαίνεται ότι σκοπείται η ενδυνάμωση των φιλικών σχέσεων, καθώς και ανταλλαγή γνώσεων και εμπειριών στο νομικό τομέα μεταξύ των Υπουργείων Δικαιοσύνης της Ελληνικής Δημοκρατίας και του κράτους του Κατάρ. Θετικό, λοιπόν, θα σημειώσω κατ’ αρχάς.

Το Κατάρ άλλωστε είναι ένα κράτος, το οποίο αποτελεί εταίρο, σύμμαχο με διπλωματικούς δεσμούς μεταξύ ημών μέσω διμερών σχέσεων που χρονολογούνται από έτη και το μέλλον της σχέσης μας να προβλέπεται περαιτέρω ευοίωνο και περαιτέρω δημιουργικό.

Να θυμίσουμε και σε αυτό το σημείο την συμβολή του ΠΑ.ΣΟ.Κ. και προσωπικά του αείμνηστου προέδρου μας Ανδρέα Παπανδρέου στο κομμάτι της εξωτερικής πολιτικής, όπου παράταξη και πρόεδρος διαχρονικά επιδιώκουμε, αλλά και εμπράκτως αποδεικνύουμε το ενδιαφέρον της Ελλάδας για φιλία και συνεργασία με τον αραβικό κόσμο αναλαμβάνοντας πρωτοβουλίες και δράσεις με σκοπό τη δημιουργία και υποστήριξη της μεταξύ μας συνεργασίας, αλλά και προς την καθιέρωση της ειρήνης στην περιοχή.

Δεδομένα, λοιπόν, οι διπλωματικές σχέσεις μας βρίσκονται σήμερα σε αυτό το υψηλό επίπεδο αγαστής συνεργασίας και αμοιβαίας εκτίμησης. Βεβαίως, λόγω και δράσεων των κυβερνήσεων του ΠΑΣΟΚ που ανέδειξαν τον δρόμο για τη δημιουργία μιας στρατηγικής σημασίας συμμαχία με αντίκτυπο πολιτικό αλλά και οικονομικό μέσω της προσέλκυσης επενδύσεων. Συνεπώς, δεν μπορώ παρά να δηλώσω διπλά χαρούμενη βλέποντας πως οι προσπάθειες ετών καρποφόρησαν, καρποφορούν και συνεχίζουν πλέον να ανθίζουν.

Τώρα, επί της ουσίας του νομοσχεδίου δεν χωρά ιδιαίτερος σχολιασμός ή κριτική. Εξάλλου ως ελέχθη ήδη πρόκειται για μια κύρωση Συμφωνίας διακρατικής συνεργασίας, η οποία θέτει τις γενικότερες κατευθυντήριες γραμμές και ορίζει τον σκοπό της Σύμβασης χωρίς όμως να προσδιορίζει τον ειδικότερο τρόπο με τον οποίο θα επιτευχθεί σκοπός αυτός.

Αυτά θα φανούν και θα εξειδικευτούν στην πορεία.

Σε κάθε περίπτωση, ο αντίκτυπος της Συμφωνίας προβλέπεται θετικός. Αλλά, θεωρούμε ότι θα πρέπει να υπάρξει και στο μέλλον μια διαδικασία αποτίμησης των εμπειριών και των οφειλών, ώστε το Κοινοβούλιο να έχει μία εικόνα της εξέλιξης και προόδου των συνεργασιών και να μπορεί να συμβάλλει σε μια αποτελεσματική διαχείριση όλων αυτών.

Κλείνοντας, δηλώνω ότι το Κίνημα Αλλαγής θα υπερψηφίσει το παρόν νομοσχέδιο, όταν θα έρθει προς ψήφιση στην Ολομέλεια της Βουλής.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Υφυπουργός Δικαιοσύνης, κ. Κώτσηρας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Χρόνια πολλά και από μένα. Χριστός Ανέστη. Εύχομαι σε όλους τους συναδέλφους και σε όλους τους πολίτες που μας παρακολουθούν, «καλό υπόλοιπο 2022», παρά τις δυσκολίες, τις οποίες βιώνουμε. Πιστεύουμε ότι, με τη διαχείριση που θα γίνει το επόμενο διάστημα, θα μπορέσουμε να έχουμε μία καλύτερη εξέλιξη σε όλα τα τρέχοντα ζητήματα που τίθενται συχνά και στο δημόσιο διάλογο.

Σήμερα, συζητούμε πράγματι ένα νομοσχέδιο, το οποίο κυρώνει -βάσει και των διατάξεων του Συντάγματος- τη Συμφωνία Μνημόνιο ανάμεσα στην Ελλάδα και το Κατάρ. Σωστά ανέφερε ο Εισηγητής της Νέας Δημοκρατίας ο εξαίρετος συνάδελφος, κ. Τσιγκρής, ότι αποτελεί έναν «οδηγό», διότι η φύση της συγκεκριμένης Συμφωνίας, όπως θα δείτε -και δεν καταλαβαίνω και μια κριτική που ακούστηκε σε κάποια επιμέρους ζητήματα- είναι γενική. Έχει μία διάσταση υπόβαθρου για συνεργασία σε πολλά επιμέρους ζητήματα και πιστοποιεί εμπράκτως την εξωστρέφεια που πρέπει να δείχνει η Ελληνική Δημοκρατία σε όλους τους τομείς δραστηριότητας και ο χώρος της δικαιοσύνης είναι ένας από αυτούς.

Υπενθυμίζω ότι η χώρα μας έχει πάρα πολλές συμφωνίες με κράτη εκτός Ευρωπαϊκής Ένωσης, τις οποίες τηρεί και οι οποίες, αναλόγως με τη φύση τους, εκπέμπουν συγκεκριμένη μορφή συνεργασίας δικαστικού τύπου ή ευρύτερα στον χώρο της δικαιοσύνης. Και αυτό ανέκαθεν υπήρξε μία σημαντική προσθήκη στον ευρύτερο χώρο, που πρέπει να αναπτύσσει ένα εξωστρεφές, ένα ευρωπαϊκό κράτος στο παγκόσμιο γίγνεσθαι -πολλώ δε μάλλον σε μια περίοδο αλλαγών, σε μια περίοδο συχνών διακυμάνσεων σε επίπεδο γεωστρατηγικών συμφερόντων.

Η χώρα μας οφείλει να είναι παρούσα, οφείλει να διαδραματίζει σημαντικό ρόλο. Και ακόμα και στο κομμάτι της δικαιοσύνης, το οποίο είναι επιμέρους ζήτημα της ευρύτερης δραστηριότητας της Κυβέρνησης, οφείλει να έχει τα μάτια της ανοιχτά -ειδικά με χώρες με τις οποίες υπάρχει και οικονομική συνεργασία και επιθυμούμε την ανάπτυξη περαιτέρω σχέσεων, σε όλα τα επίπεδα.

Εδώ, λοιπόν, υπάρχει απόλυτος σεβασμός στις διεθνείς Συνθήκες - που αναφέρεται ρητά και στο κείμενο της Σύμβασης και το τόνισε και ο Εισηγητής του ΣΥΡΙΖΑ- και σε ό,τι αυτές προβλέπουν. Και απόλυτος σεβασμός στην προφανή διαφορετικότητα μεταξύ των κρατών, με προφανή σεβασμό στα διαφορετικά νομικά συστήματα που υπάρχουν. Και είναι σημαντικό ένα κράτος δικαίου, μια σύγχρονη δημοκρατία, ένα ευρωπαϊκό κράτος όπως η χώρα μας, να μπορέσει να μεταλαμπαδεύει σε οποιονδήποτε τρίτο κράτος σημαντικά στοιχεία της νομικής του κουλτούρας. Διότι, μην ξεχνάτε ότι υπάρχουν ζητήματα που αφορούν στους εναλλακτικούς τρόπους επίλυσης διαφορών, υπάρχουν ζητήματα που αφορούν στη διαμεσολάβηση, υπάρχουν ζητήματα που αφορούν κρίσιμα πεδία του ευρύτερου νομικού πλαισίου, τα οποία είναι σημαντικό να μπορέσουμε να βοηθήσουμε και εμείς άλλα κράτη, ώστε στο μέλλον, και σε επίπεδο μακροπρόθεσμου και ευρύτερου στρατηγικού σχεδιασμού, να μπορούμε να λάβουμε τη μέγιστη και τη βέλτιστη δυνατή διμερή συνεργασία.

Αυτό, λοιπόν, το οποίο τίθεται στο συγκεκριμένο ζήτημα της Σύμβασης, αφορά κυρίως στις βέλτιστες πρακτικές που χρησιμοποιούνται σε κράτη, όπως είναι το δικό μας και όπως είναι το αντίστοιχο του Κατάρ, και σε μία ευρύτερη συνεργασία σε σχέση με την κατάρτιση του νομικού κόσμου –δικαστών, εισαγγελέων, διοικητικού προσωπικού- ώστε να μπορέσουν να υπάρξουν οι συγκλίσεις εκείνες, ειδικά σε κομμάτια που αφορούν στην οικονομική συνεργασία και σε κομμάτια που αφορούν σύγχρονα πεδία ανάπτυξης του νομικού περιβάλλοντος, προκειμένου να μπορέσουμε να έχουμε, τα επόμενα χρόνια, μία εξωστρεφή διευρυμένη δικαστική συνεργασία και ευρύτερες συνεργασίες στο χώρο της δικαιοσύνης με πολλά κράτη εκτός Ευρωπαϊκής Ένωσης.

Αυτός ο διάλογος, αυτή η διεξαγωγή μιας ανταλλαγής πρακτικών, μιας ενσωμάτωσης και πρακτικών των ευρωπαϊκών χωρών προς το Κατάρ είναι πολύ σημαντική για την προσέλκυση επενδύσεων. Επίσης, μπορούν, να επωφεληθούν ακόμα και Έλληνες, οι οποίοι διαβιούν στο Κατάρ. Όπως γνωρίζετε υπάρχουν πολλά στελέχη επιχειρήσεων, πολλές επιχειρήσεις ελληνικών συμφερόντων στο Κατάρ, τα οποία μπορούν, να αξιοποιήσουν αυτή τη συνεργασία και ευρύτερα δημιουργείται ένα πλαίσιο μακροχρόνιου στρατηγικού σχεδιασμού, εμπεδώνεται με έναν εμφατικό τρόπο η εξωστρέφεια της Ελληνικής Δημοκρατίας.

Εδώ, οφείλουμε να πούμε ότι δεν είναι θέμα μόνο της παρούσας κυβέρνησης. Όπως είπα και προηγουμένως, διαχρονικά η Ελλάδα είχε συμφωνίες οι οποίες αφορούσαν την Ελληνική Δημοκρατία, το Υπουργείο Δικαιοσύνης και άλλα κράτη εκτός Ευρώπης και αυτό είναι ένα σημαντικό - όπως είπα και προηγουμένως - υπόβαθρο, υπόστρωμα για μελλοντικές συνεργασίες. Το συγκεκριμένο μνημόνιο, η συγκεκριμένη Συμφωνία από τη φύση της στην ουσία ανοίγει μια γέφυρα συνεργασίας μεταξύ των χωρών, η οποία αυτή γέφυρα, προφανώς, καθίσταται ακόμα πιο επωφελής και πιο συμβολικά ουσιώδης σε μία περίοδο, όπου όλα αλλάζουν, η χώρα μας χρειάζεται να έχει τη μέγιστη δυνατή συνέργεια με άλλα κράτη, τη μέγιστη δυνατή επικοινωνία, προκειμένου να δούμε τις προκλήσεις των επόμενων δεκαετιών, όχι με ένα στατικό τρόπο, αλλά με έναν τρόπο ο οποίος θα εκπέμπει εξωστρέφεια και θα εκπέμπει, προφανώς, και μια μακρόπνοη στρατηγική.

Δε θα αναφερθώ σε όλες τις επιμέρους ρυθμίσεις της Συμφωνίας, η οποία κυρώνεται σήμερα, τις ανέφερε αναλυτικά και ο Εισηγητής της Νέας Δημοκρατίας, αλλά οφείλω, να πω ότι χαιρετίζω και τη στάση και της κυρίας Γιαννακοπούλου, αλλά και του ΣΥ.ΡΙΖ.Α., οι οποίοι τοποθετήθηκαν, αν αντιλαμβάνομαι σωστά, επί της αρχής σε ένα θετικό πλαίσιο αντιλαμβανόμενοι τον ευρύτερο ρόλο που πρέπει, να έχει μία χώρα στο 2022 και με τις προκλήσεις που υπάρχουν στο μέλλον.

Η χώρα μας - επειδή ακούστηκαν διάφορα και οφείλω, να απαντήσω - είναι μια χώρα, όπου το Κράτος Δικαίου, τα δικαιώματα του ανθρώπου ως μέλος της Ευρωπαϊκής Ένωσης, αλλά και στον πυρήνα της Ευρωπαϊκής Ένωσης διαχρονικά αποτελούν όχι απλά κορωνίδα, αποτελούν τον πυρήνα των αξιών, τις οποίες υπηρετούμε.

Επειδή άκουσα και για κάποιες εκθέσεις, ξέρετε, κάθε χρόνο υπάρχει η έκθεση, η οποία λαμβάνει χώρα από την Ευρωπαϊκή Επιτροπή, από την Ευρωπαϊκή Ένωση το Justice Scoreboard - όπως το αναφέρουμε - το οποίο έχει μια λεπτομερή ανάλυση όλων των τομέων, που αφορούν στο χώρο της Δικαιοσύνης. Η Δικαιοσύνη είναι ένας πολυπαραγοντικός χώρος, ένας χώρος ευαίσθητος. Οι αλλαγές που πρέπει, να γίνονται, πρέπει να είναι με πολύ μεγάλη προσοχή και χαίρομαι που στο κομμάτι του νομοσχεδίου του Υπουργείου Δικαιοσύνης σε γενικές γραμμές έχουμε έναν ποιοτικό διάλογο των νομοσχέδιων στην Επιτροπή μας, αλλά αυτό που μπορούμε, να δούμε, είναι ότι τα τελευταία χρόνια και το 2020 η έκθεση η συγκεκριμένη της Ευρωπαϊκής Ένωσης και το 2021 η χώρα μας έχει πολύ καλύτερες επιδόσεις από αυτές που είχε στο παρελθόν.

Δηλαδή, κοινώς, κάθε χρόνο παρά τις δυσκολίες, παρά τον ευαίσθητο χώρο στον οποίο αναφερόμαστε, υπάρχει μια βελτίωση και της ταχύτητας απονομής και των θεμάτων που αφορούν στο Κράτος Δικαίου και των ζητημάτων που αφορούν στην προώθηση των ανθρωπίνων δικαιωμάτων και στα ζητήματα που αφορούν στην ποιότητα απονομής της Δικαιοσύνης και σε αυτό επενδύουμε. Σε αυτή την προσπάθεια συνεχίζουμε και όλα τα νομοσχέδια που έχουν έρθει στο Υπουργείο Δικαιοσύνης κι έχουν γίνει νόμοι του Κράτους με την ψήφο των βουλευτών και της Ελληνικής Βουλής, έχουν ως στόχο ακριβώς αυτόν: Να βελτιώσουμε τις συνθήκες απονομής δικαιοσύνης, να βελτιώσουμε την ποιότητα απονομής δικαιοσύνης, ο πολίτης να έχει τη μέγιστη δυνατή εμπιστοσύνη στον θεσμό, οι συλλειτουργοί του Δικαίου να έχουν τη μέγιστη δυνατή και την καλύτερη πρόσβαση στη Δικαιοσύνη και τις καλύτερες δυνατές συνθήκες, γιατί από όλο αυτό το πλαίσιο θα περάσει και η Δικαιοσύνη της επόμενης ημέρας, όπως αυτή τη θέλουμε πιο ψηφιοποιημένη, όπως τη θέλουμε πιο γρήγορη, όπως τη θέλουμε πιο λειτουργική, πιο συμβατή με τις ανάγκες της εποχής.

Αυτό κάνουμε και αυτή η προσπάθεια συνεχίζεται και αυτή η προσπάθεια δεν είναι σημειακή. Όλα τα νομοσχέδια που έχουν έρθει έχουν συγκεκριμένη κατεύθυνση. Και υπενθυμίζω και στον κύριο Μυλωνάκη, ο οποίος αναφέρθηκε, επ’ αφορμή της Συμφωνίας, στα προβλήματα του χώρου της δικαιοσύνης, ότι από όλα αυτά τα νομοσχέδια δεν έχουν στηρίξει κανένα. Δεν έχουν ψηφίσει κανένα. Ανέφερε σημειακά, για την ποινική διάσταση αδικημάτων και μάλιστα, σε σχέση με την επικίνδυνη οδήγηση. Αν κατάλαβα καλά, το αδίκημα το οποίο περιλαμβάνεται στις αλλαγές που έγιναν στον Ποινικό Κώδικα και στον Κώδικα Ποινικής Δικονομίας από την παρούσα κυβέρνηση, τις οποίες αλλαγές, η Ελληνική Λύση δεν τις στήριξε.

Οφείλουμε, λοιπόν, να έχουμε μία συνέπεια στην στάση μας. Οφείλουμε να έχουμε μία σταθερότητα σε αυτό που θέλουμε να εκπέμψουμε στην ελληνική κοινωνία και πρέπει να αντιλαμβανόμαστε και θεωρώ, ότι η πλειοψηφία των συναδέλφων και δη των νομικών στην Αίθουσα, αντιλαμβάνεται ότι ο χώρος της δικαιοσύνης είναι ένας χώρος ο οποίος απαιτεί πολύ μεγάλη προσοχή και πολύ-πολύ ευαίσθητες κινήσεις και προσεκτικές.

Εδώ, λοιπόν, γίνεται μια προσπάθεια στο πάζλ του ευρύτερου χώρου της δικαιοσύνης, όλο αυτό το διάστημα, από την αρχή της διακυβέρνησης της χώρας από την Κυβέρνηση της Νέας Δημοκρατίας και τον Πρωθυπουργό, τον Κυριάκο Μητσοτάκη. Από την αρχή της θητείας, λοιπόν και ο Υπουργός, ο κύριος Τσιάρας, σε όλες τις τοποθετήσεις, σε όλα τα νομοσχέδια που έχουν έλθει, προσπαθούμε πάντα να βρίσκουμε τη σύγκλιση, η οποία είναι απαιτούμενη για τον χώρο, τον ευαίσθητο χώρο της δικαιοσύνης και όλα τα νομοθετήματα τα οποία έχουν έρθει και έχουν ψηφιστεί έχουν ως στόχο έναν, τον πολίτη, την κοινωνία, τη βελτίωση των συνθηκών κάτω από τις οποίες απολαμβάνει το ιερό αυτό περιβάλλον του χώρου της δικαιοσύνης και προφανώς, η μέγιστη δυνατή βελτίωση της καθημερινότητας των συν-λειτουργών της Δικαιοσύνης, οι οποίοι συμμετέχουν στον πυρήνα αυτής της διαδικασίας.

Ως εκ τούτου, αγαπητέ κύριε Πρόεδρε, επειδή ανέφερα και για τις συγκεκριμένες αναφορές που υπάρχουν στις Εκθέσεις του Κράτους Δικαίου και στις Εκθέσεις για τη Δικαιοσύνη από την Ευρωπαϊκή Ένωση και την Ευρωπαϊκή Επιτροπή, η χώρα μας έχει ένα σταθερό προσανατολισμό και μια σταθερά βελτιούμενη θέση σε αυτό το περιβάλλον. Και ο λόγος για τον οποίον αναπτύσσουμε ευρύτερες συνεργασίες, εξωστρέφεια, η χώρα μας συμμετέχει στη «Διάσκεψη για το μέλλον της Ευρώπης» σε ζητήματα που αφορούν το κράτος δικαίου, τα ανθρώπινα δικαιώματα και τον χώρο της δικαιοσύνης, προσπαθούμε να έχουμε μία έντονη παρέμβαση, μια σημαντική συμμετοχή στα ευρωπαϊκά δρώμενα και η χώρα μας συνεχώς να βελτιώνεται σε όλους αυτούς τους κρίσιμους τομείς.

Δεν μπορώ να πω ότι στις αρχές του 2019 οι εκθέσεις της GRECO ήταν καλύτερες από σήμερα για τη χώρα μας και δεν θα επανέλθω στο γνωστό θέμα που έχουμε συζητήσει πολλές φορές, σε ότι αφορά στην ενεργητική δωροδοκία και τι ζημιά μας είχε προκαλέσει αυτή η μετατροπή σε μικρότερη κλίμακα ποινικής αντιμετώπισης εκείνη την περίοδο. Θεωρώ, ότι τα έχουμε ζητήσει επανειλημμένως και θεωρώ, ότι μπορούμε πλέον να κοιτάμε το μέλλον. Να κοιτάμε το πώς μπορεί η χώρα μας, χωρίς διχαστικές λογικές και χωρίς να ψάχνουμε αφορμή από το παραμικρό για να δημιουργούμε τεχνητές εντάσεις, τουλάχιστον σε χώρους, όπως η δικαιοσύνη, τουλάχιστον σε χώρους ευαίσθητους, όπωςείναι ο χώρος της δικαιοσύνης, να βρίσκουμε κοινά σημεία σύγκλισης. Διότι αυτό θα είναι επωφελεία, όχι αυτής της Βουλής, όχι αυτής της Κυβέρνησης, αλλά των πολλών επόμενων ετών. Διότι ο χώρος της Δικαιοσύνης είναι ένα σημαντικό «μωσαϊκό» πολλών παραγόντων, όπου χρειάζεται συνεχής σταθερή επένδυση, σταθερή με προσεκτικά βήματα, ώστε να μπορέσουμε, σιγά-σιγά, να χτίζουμε ένα καλύτερο περιβάλλον, χωρίς άγαρμπες κινήσεις, χωρίς προβληματικές κουλτούρες του παρελθόντος και να μπορέσουμε να φτάσουμε σε ένα καλύτερο μέλλον.

Αυτή, λοιπόν, η Σύμβαση που σήμερα συζητάμε, θεωρώ ότι, ειδικά με τον τρόπο που περιγράφει τη συνεργασία, είναι ένα μέρος αυτής της προσπάθειας που γίνεται.

Θεωρώ ότι είναι σημαντικό για την Ελληνική Βουλή να στηριχθεί η εξωστρέφεια της χώρας μας, η μεταλαμπάδευση καλών πρακτικών σε άλλα κράτη, η ενίσχυση της χώρας μας στο διεθνές περιβάλλον και είναι ένα μέρος της κοινής προσπάθειας που κάνουμε όλοι, ώστε τα επόμενα χρόνια η χώρα μας και στο κομμάτι της δικαστικής συνεργασίας να είναι ενισχυμένη, με ότι αυτό συνεπάγεται για την οικονομική συνεργασία με άλλα κράτη και προφανώς, με απώτερο βλέμμα την βελτίωση των οικονομικών δεικτών και της καθημερινότητας του Έλληνα πολίτη.

Θεωρώ ότι στην Ολομέλεια την Πέμπτη, κύριε Πρόεδρε, αγαπητές και αγαπητοί συνάδελφοι θα υπάρξει ευκαιρία για περαιτέρω συζήτηση οποιουδήποτε ζητήματος κριθεί από τους συναδέλφους κρίσιμο, αλλά θεωρώ ότι εν τέλει και κρίνοντας και από τις τοποθετήσεις τόσο του κ. Κόκκαλη όσο και της κυρίας Γιαννακοπούλου, θα μπορέσει η συγκεκριμένη Σύμβαση να ψηφιστεί από τη μεγάλη πλειοψηφία των κοινοβουλευτικών κομμάτων της Ελληνικής Βουλής. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ Δαβάκης.

**ΑΘΑΝΑΣΙΟΣ ΔΑΒΑΚΗΣ:** Θέλω να τοποθετηθώ σχετικά με αυτό που ακούστηκε από αρκετά κόμματα όσον αφορά το καθεστώς του Κατάρ. Δεν χωρεί αμφιβολία ότι το καθεστώς του Κατάρ είναι ένα ανελεύθερο μοναρχικό καθεστώς όπως είναι όλες οι μοναρχίες του κόλπου. Όμως η Σύμβαση την οποία εμείς αυτή την στιγμή συζητούμε και εισήγαγε το Υπουργείο Δικαιοσύνης διά του Υφυπουργού του κυρίου Γεωργαντά, πρέπει να πούμε ότι είναι μία σύναψη συνεργασίας στον τομέα της δικαιοσύνης μεταξύ της Ελλάδας και του Κατάρ όπως και κάθε άλλη Συμφωνία και να αξιολογηθεί με βάση δύο συγκεκριμένα κριτήρια.

Πρώτον, εξυπηρετεί το εθνικό συμφέρον; Και δεύτερον, είναι σύμφωνη με το διεθνές δίκαιο και τον κώδικα ηθικής που ακολουθούμε στην εξωτερική μας πολιτική; Θα ξεκινήσω από το δεύτερο και το οποίο έθεσαν θέμα οι συνάδελφοι της Αντιπολίτευσης.

Οι συνάδελφοι ισχυρίζονται ότι δεν έχουμε να μάθουμε τίποτα στον τομέα της δικαιοσύνης από μία χώρα όπως το Κατάρ, που είναι μία από τις μοναρχίες του κόλπου. Και πράγματι, έτσι είναι. Έχουμε όμως ενδεχομένως να προσφέρουμε;

Με άλλα λόγια, η Ελλάδα είναι ένα κράτος όπου η δικαιοσύνη λειτουργεί με βάση τα δυτικά φιλελεύθερα πρότυπα. Μπορεί να συνεισφέρει όσο είναι δυνατόν στον εκσυγχρονισμό στη φιλελευθεροποίηση των συστημάτων του Κατάρ ή και άλλων μοναρχιών του κόλπου; Γιατί το αποκλείουν αυτό οι καλοί συνάδελφοι της Αντιπολίτευσης;

Θεωρώ ότι η χώρα μας μπορεί σαν μια σύγχρονη δυτική δημοκρατία φιλελεύθερη δημοκρατία μπορεί κάλλιστα να συνεισφέρει σε αυτό το, θα έλεγα, μεσαιωνικό νομικό καθεστώς το οποίο επικρατεί σε αυτές τις χώρες.

Όσον αφορά το κριτήριο του εθνικού συμφέροντος, η Ελλάδα όπως όλοι ξέρουμε έχει αναπτύξει συνεργασίες με πολλά κράτη που έχουν ανελεύθερα πολιτεύματα συμπεριλαμβανομένων πολλών μοναρχιών του περσικού κόλπου. Στην περίπτωση του Κατάρ το οποίο είναι κορυφαίος παράγων φυσικού αερίου, παγκοσμίως, νομίζω, πως όλοι μπορούμε να δούμε πως η ανάπτυξη σχέσεων και διαλόγου σε όλα τα επίπεδα μπορεί να είναι προς το συμφέρον της χώρας μας ιδιαίτερα σε αυτή την κρίσιμη ενεργειακά περίοδο. Και γι’ αυτό ,κατά την άποψή μου και με βάση τα δύο σημεία τα οποία δήλωσα χαιρετίζω αυτή τη συγκεκριμένη Σύμβαση την οποία συζητήσαμε. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Δικαιοσύνης: «Κύρωση της Συμφωνίας μεταξύ του Υπουργείου Δικαιοσύνης της Ελληνικής Δημοκρατίας και του Υπουργείου Δικαιοσύνης του Κράτους του Κατάρ».

Όπως προκύπτει από τις τοποθετήσεις των Εισηγητών και των Ειδικών αγορητών, η Νέα Δημοκρατία, διά του εισηγητή της κ. Τσιγκρή, ψηφίζει υπέρ.

Ο ΣΥΡΙΖΑ, δια του εισηγητή του κ. Κόκκαλη, επιφύλαξη.

Το Κίνημα Αλλαγής, διά της Ειδικής Αγορήτριας, της κυρίας Γιαννακοπούλου, υπέρ.

Το ΚΚΕ, διά της Ειδικής Αγορήτριας, κυρίας Κομνηνάκα, επιφύλαξη.

Η Ελληνική Λύση, δια του Ειδικού Αγορητή, του κ Μυλωνάκη, επιφύλαξη.

Και το ΜέΡΑ 25, διά της Ειδικής Αγορήτριας, κ. Μπακαδήμα, κατά.

Συνεπώς, όπως συνάγεται από τις τοποθετήσεις των Εισηγητών και των Ειδικών αγορητών των κομμάτων, το σχέδιο νόμου γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Συνεπώς, το σχέδιο νόμου έχει γίνει δεκτό, ως έχει, επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Ζαχαριάδης Κωνσταντίνος, Λάππας Σπυρίδωνας, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία, Μπακαδήμα Φωτεινή και Αδαμοπούλου Αγγελική.

Τέλος και περί ώρα 12:30 λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**